Lloc: Celebració no presencial.
Georgina Serrano Bou, tècnica de la Comissió
La tècnica de la Comissió, exercint les funcions de secretària tècnica suplent per designació de la Presidenta i per aquest Ple, relaciona les reclamacions que han tingut entrada des del Ple que va tenir lloc des del passat 27 d'agost, que són les que els corresponen els números 441/2020 al 454/2020 i dona compte al Ple de les actuacions realitzades de conformitat amb la valoració de l'admissió que s'ha dut a terme.
S'analitza la Proposta de dictamen, elaborada pel senyor Josep Mir, sobre la consulta general que ha adreçat l'Ajuntament d'Altafulla, que versa sobre l'aplicació del límit de la investigació o sanció d'infraccions a les sol·licituds d'accés dels i de les electes a la informació municipal.
La senyora Elisabet Samarra proposa la incorporació d'algunes esmenes de matís sobre el text de la Proposta que el ponent inclourà en el dictamen definitiu.
La Proposta de resolució de finalització de la Reclamació 288/2020 per pèrdua d'objecte, de la qual n'és la ponent la senyora Elisabet Samarra, interposada contra l'Ajuntament del Vendrell, en el marc de la qual es reclama còpia de les factures pagades a diversos proveïdors, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès que l'Administració reclamada ha lliurat a la persona reclamant la informació demanada en el marc del procediment, de manera que s'ha esvaït la controvèrsia jurídica que plantejava.
La Proposta de resolució d'inadmissió la Reclamació 290/2020, de la qual n'és la ponent la senyora Elisabet Samarra, interposada contra l'Ajuntament de Torregrossa, en el marc de la qual es pregunten els motius del retard en la liquidació del pressupost del 2018 de l'Ajuntament, recull la fonamentació de la inadmissió de la Reclamació atès que no es reclama per una sol·licitud d'informació desatesa sinó que la persona reclamant havia adreçat com a electe una pregunta a l'alcalde amb resposta escrita, un dels procediments de control i impuls del govern juntament amb les mocions, precs o preguntes amb resposta oral, àmbit en el qual la Comissió no té competència revisora.
Es proposa una esmena tècnica a fi de corregir la referència al número de la Reclamació.
La Proposta de resolució d'inadmissió la Reclamació 300/2020, de la qual n'és la ponent la senyora Elisabet Samarra, interposada contra l'Ajuntament de Torregrossa, en el marc de la qual es reclama informació sobre els danys ocasionats per uns aiguats d'octubre de 2019, valoració econòmica dels mateixos i costs de reparació, recull els elements que motiven la inadmissió de la Reclamació atès que no té per objecte una sol·licitud desatesa d'informació pública preexistent sinó una pregunta d'un electe local adreçada a l'alcalde sobre la valoració d'uns determinats danys i la seva reparació.
La Proposta de resolució de finalització de la Reclamació 301/2020 d'inadmissió parcial i desestimació parcial, de la qual n'és la ponent la senyora Elisabet Samarra, interposada contra l'Ajuntament de Torregrossa, en el marc de la qual es reclama informació sobre l'endarreriment en l'aprovació dels comptes, recull la fonamentació de la inadmissió parcial, atès que l'Ajuntament manifesta haver lliurat prèviament a la formulació de la reclamació les actes sol·licitades, i la persona reclamat no ha justificat el contrari fet que motiva la inadmissió parcial de la reclamació per manca d'objecte i en segon lloc recull la desestimació parcial de la sol·licitud d'obtenir periòdicament les actes en el futur atès que no demana informació preexistent a la sol·licitud, requisit per a poder ser considerada informació pública sobre la què es projecti el dret d'accés de conformitat amb l'article 2.b LTAIPBG, ni tampoc existeix prèviament a la reclamació una decisió administrativa que determini la restricció o limitació al seu accés que pugui ser revisada en aquest procediment.
La Proposta de resolució d'estimació la Reclamació 311/2020, de la qual n'és el ponent el senyor Josep Mir, interposada contra l'Ajuntament de Creixell, en el marc de la qual es reclama informació sobre el cost i la ubicació dels contenidors de reciclatge, recull la fonamentació de l'estimació de la Reclamació de conformitat amb la naturalesa de la informació reclamada i la no apreciació de la concurrència de límits.
Es proposa la incorporació d'una referència a l'eventual possibilitat de que no existeixi l'estudi i distribució dels contenidors.
La Proposta de resolució d'estimació la Reclamació 326/2020, de la qual n'és el ponent el senyor Josep Mir, interposada contra el Consorci d'Educació de Barcelona, en el marc de la qual es reclama el protocol d'assignació d'hores per monitoratge, que és accessible per a les escoles i l'annex 4 d'una alumna, des del curs 2012-2013 fins al curs 2019-2020, recull els elements que fonamenten l'estimació de la Reclamació, un cop valorada la informació que es reclama i que l'Administració no ha apreciat concurrència de límits a l'hora de facilitar protocols de cursos anteriors.
Es formula una esmena tècnica que el ponent introduirà a la versió definitiva del text de la Resolució.
La Proposta de resolució de d'inadmissió la Reclamació 398/2020, de la qual n'és el ponent el senyor Josep Mir, interposada contra l'Ajuntament del Prat de Llobregat, en el marc de la qual es reclamen dades sobre un informe urbanístic d'un edifici plurifamiliar, recull la fonamentació de la inadmissió de la Reclamació, atès que la petició per la qual es reclama no té per objecte informació pública preexistent sinó que es modifiqui l'informe urbanístic de referència.
La Proposta de resolució de finalització de la Reclamació 423/2020 per pèrdua d'objecte, de la qual n'és el ponent el senyor Josep Mir, interposada contra l'Ajuntament de les Masies de Voltregà, en el marc de la qual es reclamen diversos expedients de l'arxiu municipal, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès que l'Administració reclamada ha facilitat a la persona reclamant la informació sol·licitada en el marc d'aquest procediment.
La Proposta de resolució de d'inadmissió la Reclamació 425/2020, de la qual n'és el ponent el senyor Josep Mir, interposada contra l'Ajuntament de la Garriga, en el marc de la qual es reclama un expedient de contaminació acústica obert contra un establiment, recull la fonamentació de la inadmissió de la Reclamació per haver estat presentada de forma extemporània.
La Proposta de resolució de d'inadmissió la Reclamació 448/2020, de la qual n'és el ponent el senyor Josep Mir, interposada contra l'Ajuntament de Masdenverge, en el marc de la qual es reclama el pressupost destinat als espectacles amb bous durant les festes del 2019, recull els elements que motiven la inadmissió de la Reclamació per haver estat interposada de forma prematura davant la Comissió.
No hi ha intervencions al torn obert de paraules
La presidenta de la Comissió finalitza la sessió, que s'ha desenvolupat per mitjans, de la qual, com a secretària suplent, estenc aquesta acta.